KIRJALLINEN KYSYMYS E-0403/01 esittäjä(t): Toine Manders (ELDR), Ward Beysen (ELDR), Graham Watson (ELDR), Elspeth Attwooll (ELDR) ja Ole Andreasen (ELDR) komissiolle. UEFAn hallitsevan aseman väärinkäyttöä koskevat valitukset.



Virallinen lehti nro 340 E , 04/12/2001 s. 0021 - 0022



KIRJALLINEN KYSYMYS E-0403/01 esittäjä(t): Toine Manders (ELDR), Ward Beysen (ELDR), Graham Watson (ELDR), Elspeth Attwooll (ELDR) ja Ole Andreasen (ELDR) komissiolle (15. helmikuuta 2001) Aihe: UEFAn hallitsevan aseman väärinkäyttöä koskevat valitukset Saimme hiljan tietää, että UEFA on kieltänyt uuden hankkeen, Euroliigan, käynnistämisen jalkapallomarkkinoilla. Jos Euroliiga siitä huolimatta aloitetaan, suljetaan siihen osallistuvat joukkueet ja niiden pelaajat ulos muista UEFAn järjestämistä tapahtumista ja pelaajia kielletään edustamasta kansallisia maajoukkueitaan. Jalkapalloseurojen tulot eivät enää riipu katsojamääristä, vaan mediatuloista, joilla voidaan maksaa pelaajien palkat. Pienet EU-valtiot joutuvat tästä syystä epäedulliseen asemaan ja ne eivät enää pysty kilpailemaan suurten maiden kanssa. Saadakseen aikaan parannuksen tähän tilanteeseen ovat eräät pienet maat (Belgia, Portugali, Skotlanti, Ruotsi, Alankomaat ja Tanska) ehdottaneet, että niiden parhaat seurat järjestäisivät keskenään kilpailusarjan (Euroliigan). Yhdistämällä voimansa nämä maat laajentaisivat pelialuettaan ja tekisivät sen houkuttelevammaksi medioille ja sponsoreille, jonka seurauksena maat voisivat jälleen kilpailla suurten jalkapallomaiden, kuten Espanjan, Ranskan, Saksan, Englannin ja Italian kanssa. Koska komissio jakaa näkemyksemme siitä, että ammattijalkapallo on taloudellista toimintaa, on seuroilla oltava mahdollisuus kehittää taloudellisia strategioitaan sisämarkkinoilla. Katsomme sen vuoksi, että monopolistisen valta-aseman omaksuneen UEFAn määräämä kielto on vastoin yhteisön lainsäädäntöä. Yhä useammin olemme sitä paitsi saaneet huomata, että UEFA käyttää valta-asemaansa väärin muillakin aloilla. Ajattelemme tässä yhteydessä pelaajien siirtojärjestelmiä, joita komissio tutkii parhaillaan. Jos komissio voi pakottaa Opelin ja Volkswagenin muuttamaan työskentelytapojaan jälleenmyyjiään kohtaan, pitää UEFAnkin muuttaa tapaansa kohdella seuroja. 1. Onko komissio kanssamme samaa mieltä siitä, että UEFA käyttää edellä mainitussa tapauksessa valta-asemaansa väärin ja toimii vastoin yhteisön lainsäädäntöä? 2. Jos vastaus on myönteinen, pyydämme komissiota tutkimaan Euroliigaa koskevaa kieltoa ja toteuttamaan tarvittavat toimenpiteet, jotta myös pienten maiden jalkapalloseurat voisivat kilpailla oikeudenmukaisissa olosuhteissa EU:n toivomalla tavalla. 3. Pyydämme komissiota tutkimaan myös sitä, käyttääkö UEFA valta-asemaansa väärin myös muilla aloilla sekä toteuttamaan tarvittavia toimenpiteitä myös niiden osalta. 4. Jos komissio kaipaa asiasta lisää todistusaineistoa voimme toimittaa sitä pyydettäessä. Jos komissio ei tarvitse lisää aineistoa, mitä mahdollisuuksia komission mielestä pienten maiden seuroilla on kilpailla sisämarkkinoilla, jos ne pakotetaan harjoittamaan toimintaansa ainoastaan jäsenvaltion sisäpuolella? Mario Montin komission puolesta antama vastaus (9. huhtikuuta 2001) Komissio on saanut lehdistön kautta tietoja uuden eurooppalaisen mestaruussarjan Euroliigan perustamista koskevista suunnitelmista. Näiden tietojen mukaan Euroliigaan osallistuisivat Belgian, Tanskan, Alankomaiden, Portugalin, Ruotsin ja Skotlannin kansallisten mestaruussarjojen parhaimmat joukkueet. Komissio ei ole tähän mennessä saanut kyseisen hankkeen promoottoreilta tai kyseisiltä seuroilta toimilupahakemusta tai poikkeushakemusta eikä hanketta taikka Euroopan jalkapalloliiton UEFAn kieltoa koskevia kanteluja. Mikäli komissiolle toimitetaan asiaan liittyviä kanteluja, se tutkii ne mahdollisten kilpailuongelmien kannalta. Lisäksi se tutkii tämän uuden mestaruussarjan mahdollisesti kuluttajille tuomia etuja. Tutkimuksen yhteydessä otetaan huomioon kyseisen urheilulajin erityispiirteet, Helsingissä kokoontuneelle Eurooppa-neuvostolle esitetty urheilua koskeva selvitys(1) sekä eurooppalaisen urheilun erityispiirteitä ja sen yhteiskunnallista merkitystä koskeva Nizzan julkilausuma(2). (1) Komission selvitys Eurooppa-neuvostolle nykyisten urheiluun liittyvien rakenteiden turvaamisesta ja urheilun yhteiskunnallisen tehtävän säilyttämisestä Euroopan yhteisössä - Urheilua koskeva selvitys Helsingissä kokoontuneelle Eurooppa-neuvostolle - KOM(1999) 644 lopullinen. (2) Puheenjohtajan päätelmät - Nizzan Eurooppa-neuvosto 7.-9. joulukuuta 2000 - Liite IV: Julkilausuma yhteisten politiikkojen täytäntöönpanossa huomioon otettavista eurooppalaisen urheilun erityispiirteistä ja sen yhteiskunnallisesta merkityksestä.